Komisijos reglamentas (EEB) Nr. 2326/79
1979 m. spalio 23 d.
dėl intervencinių agentūrų laikomos bekaulės jautienos pardavimo periodiškai skelbiant paraiškų konkursus, panaikinantis Reglamentą (EEB) Nr. 79/75
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EEB) Nr. 425/77 [2], ypač į jo 7 straipsnio 3 dalį,
kadangi galimybė galvijienai nuolat taikyti intervencijos priemones leido Bendrijoje sukaupti nemažas atsargas; kadangi, siekiant patobulinti Komisijos reglamente (EEB) Nr. Nr. 2226/78 [3] su paskutiniais pakeitimais, padarytais Reglamentu (EEB) Nr. 1763/79 [4], nustatytą intervencijos sistemą, kai kurias intervencines atsargas sudaro jautiena be kaulų;
kadangi yra įgyvendinami Tarybos reglamento (EEB) Nr. 98/69 [5] su paskutiniais pakeitimais, padarytais Reglamentu (EEB) Nr. 429/77 [6], 1 straipsnio 1 dalies c punkte nustatyti išleidimo iš sandėlių reikalavimai;
kadangi galima taikyti Komisijos reglamente (EEB) Nr. 2173/79 [7] nustatytą konkursų sistemos tvarką; kadangi šią tvarką reikia taikyti tam, kad sandėliuojama mėsa būtų parduodama reguliariai;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Parduoti pateikiama intervencinių agentūrų laikoma galvijiena, iš kurios kaulai išimti laikantis Bendrijos reglamentų nuostatų.
Parduodama periodiškai skelbiant konkursus.
Reglamento (EEB) Nr. 2173/79, ypač jo 6-12 straipsnių nuostatos, taikomos atsižvelgiant į šio reglamento nuostatas.
2 straipsnis
1. Periodiškai skelbiamo konkurso bendrasis pranešimas išspausdinamas ne vėliau kaip 2 dalyje minimo pirmojo atskiro kvietimo dalyvauti konkurse paskelbimo dieną.
2. Remdamosi periodiškai skelbiamais konkursais, intervencinės agentūros, laikydamosi Reglamento (EEB) Nr. 2173/79 6 ir 7 straipsnių nuostatų, skelbia atskirus kvietimus dalyvauti konkurse.
3. Nustatant minimalią pardavimo kainą kiekvienam atskiram konkursui, atsižvelgiama į galvijienos rinkos padėtį ir į intervencinių agentūrų supirktus bei parduotus kiekius.
4. Intervencinės agentūros pirmiausia parduoda ilgiausiai sandėliuotą mėsą. Jos jokiu būdu negali parduoti mėsos, perimtos po pranešimuose apie skelbiamus atskirus konkursus nurodyto termino.
3 straipsnis
Šiuo dokumentu Komisijos reglamentas (EEB) Nr. 79/75 [8] panaikinamas.
4 straipsnis
Šis reglamentas įsigalioja 1979 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. spalio 23 d.